送李德載公輔之宣城王子敏遹之寧陵秦少章之仁和
作者：李廌
朝代：宋

paragraphs: 先生位管轄，四海在陶鈞。
顧我門牆士，於焉益情親。
睠言給鼎味，旨酒侑芳珍。
粲粲春服成，暮春及佳辰。
載詠先生道，興懷感昔人。
三子果藝達，從政宜牧民。
維舟萬里流，喜色照通津。
廌也不速肖，農圃老此身。
同門各鶱翥，索居獨離羣。
諸公廊廟器，行當策高勛。
念此今日歡，無忘病且貧。
結駟儻肯顧，促車清潁濱。